တင်ဦးလွင်

ဦးတင်ဦးလွင်(၁၃ မေ ၁၉၅၆ မွေးဖွား) သည် မြန်မာ့နိုင်ငံရေးသမား နှင့် သံအမတ်ကြီးဟောင်း ဖြစ်သည်။သူသည် နိုင်ငံခြားရေးဝန်ကြီးဌာန ဒုဝန်ကြီးအဖြစ်လည်းကောင်း ၊နေပြည်တော်ကောင်စီနယ်မြေဥက္ကဋ္ဌ အဖြစ်လည်း တာဝန်ထမ်းဆောင်ခဲ့သူဖြစ်သည်။ လက်ရှိတွင် သာသနာရေးနှင့်ယဉ်ကျေးမှုဝန်ကြီးဌာန ဝန်ကြီး အဖြစ် တာဝန်ထမ်းဆောင်နေသည်။ 

 ငယ်ဘဝနှင့် ပညာရေး 
၁၉၅၆ ခုနှစ်၊မေ ၁၃ ရက် တွင် ကျောက်ပန်းတောင်းမြို့နယ်၊ရွာလတ်ရွာနေ တောင်သူ  အဖ ဦးဘသင်း နှင့် ဇလင်းတောင်ရွာနေ အမိဒေါ်အောင်ရ တို့က ၎င်းအား မွေးဖွားခဲ့သည်။ပညာရေးကို ရွာတွင်လည်းကောင်း၊ကျောက်ပန်းတောင်းမြို့တွင် လည်းကောင်း ဖြတ်သန်းသင်ယူခဲ့သည်။

၁၉၇၂ ခုနှစ် တွင် ကျောက်ပန်းတောင်းမြို့မှနေ၍ ဆယ်တန်းအောင်မြင်ခဲ့သည်။

သူသည် စစ်တက္ကသိုလ် အပါတ်စဉ်(၁၉)ဆင်း ဖြစ်သည်။ဗိုလ်ချုပ်မှူးကြီး မင်းအောင်လှိုင် နှင့် အပါတ်စဉ်တူသည်။သူသည် ကာကွယ်ရေးတက္ကသိုလ် မှလည်း မဟာဘွဲ့ ရရှိသည်။

 သံအမတ်ကြီးဘဝ 

ဦးတင်ဦးလွင်သည် ၁၉၇၅ ခုနှစ် နောက်ပိုင်းမှစ၍ ဒုဗိုလ်အဆင့်မှသည် ၂၀၀၅ ခုနှစ်  တပ်မတော်တွင် ဗိုလ်မှူးချုပ်အဆင့်အထိ နှစ်ပေါင်း ၃၀ကျော်ကြာ တာဝန်ထမ်းဆောင်ရင်း အချိန်ကုန်ဆုံးခဲ့သည်။ယင်းနောက် နိုင်ငံခြားရေးဝန်ကြီးဌာန သို့ ၂၀၀၅ ခုနှစ် တွင် ပြောင်းရွှေ့လာကာ သီရိလင်္ကာနိုင်ငံ ဆိုင်ရာမြန်မာသံအမတ်ကြီးအဖြစ် ၃နှစ်ခွဲ ၊တောင်အာဖရိကဆိုင်ရာ မြန်မာသံအမတ်ကြီး အဖြစ် ၂ နှစ်ခွဲ၊စင်ကာပူနိုင်ငံဆိုင်ရာ သံအမတ်ကြီးအဖြစ် ၂နှစ်ခွဲ အစရှိသည်ဖြင့် သံအမတ်ကြီးတာဝန်များထမ်းဆောင်ခဲ့သည်။

 နိုင်ငံရေးဘဝ 

သူ့ကို သံအမတ်ကြီးအဖြစ် မှ နိုင်ငံခြားရေးဝန်ကြီးဌာန ၏ ဒုတိယဝန်ကြီး အဖြစ် ၂၀၁၃ ဩဂုတ် ၁၄ရက်တွင် ဦးသိန်းစိန် အစိုးရ က  ခန့်အပ်ခံရသည်။  

ထိုတာဝန်ကို ဦးသိန်းစိန် အစိုးရ  သက်တမ်းပြည့် သည်အထိ တာဝန်ထမ်းဆောင်သည်။ယင်းနောက် အထွေထွေရွေးကောက်ပွဲ ၂၀၁၅၊အထွေထွေရွေးကောက်ပွဲ ၂၀၂၀ တို့တွင် ပြည်ထောင်စုကြံ့ခိုင်ရေးနှင့်ဖွံ့ဖြိုးရေးပါတီ ကိုယ်စားပြုကာ ဝင်ပြိုင်သည်။ ၂ကြိမ်စလုံးရွေးကောက်မခံရပေ။ထိုကာလတစ်လျှောက်လုံး ပါတီတွင် ပါတီဗဟိုကော်မတီဝင်အဖြစ် ထမ်းဆောင်သည်။ အထူးသဖြင့် ပါတီ၏နိုင်ငံခြားရေးရာတွင် တာဝန်ယူရသည်။

 ဝန်ကြီးဘဝ 

သူ့ကို စစ်အာဏာသိမ်းပြီး တစ်နှစ်ကျော်အကြာ ၂၀၂၂ ခုနှစ်၊ဩဂုတ် ၁၉ ရက် တွင်  နိုင်ငံတော်စီမံအုပ်ချုပ်ရေးကောင်စီက နေပြည်တော်ကောင်စီဥက္ကဋ္ဌ အဖြစ် တာဝန်ပေးသည်။  ယင်းနောက် ၂၀၂၃ ဩဂုတ် ၃ရက် တွင် သာသာနာရေးနှင့်ယဉ်ကျေးမှုဝန်ကြီးဌာန ပြည်ထောင်စုဝန်ကြီး အဖြစ်ခန့်အပ်သည်။ 

 မိသားစုဘဝ 

အိမ်ထောင်သည်တစ်ဦးဖြစ်သည်။

 ကိုးကား 

Category:၁၉၅၆ မွေးဖွားသူများ
ကဏ္ဍ:သက်ရှိထင်ရှားပုဂ္ဂိုလ်များ
Category:မြန်မာ စစ်ဖက်ဆိုင်ရာ လူပုဂ္ဂိုလ်များ
Category:မြန်မာနိုင်ငံ ဝန်ကြီးများ
ကဏ္ဍ:မြန်မာ့နိုင်ငံရေးသမားများ
ကဏ္ဍ:မြန်မာ သံအမတ်ကြီးများ
ကဏ္ဍ:စစ်တက္ကသိုလ် ကျောင်းဆင်းများ